Spoštovane poslanke in poslanci, gospe in gospodje! Pričenjam nadaljevanje 36. izredne seje Državnega zbora. Obveščen sem, da se današnje seje ne morejo udeležiti naslednje poslanke in poslanci: Anton Anderlič, Samo Bevk, Ljubo Germič, Franc [[Feri]] Horvat, Kristijan Janc, Bojan Kontič, Drago Koren, Darja Lavtižar Bebler, Anton Rop, Mitja Slavinec, Maria Pozsonec, Breda Pečan od 14.30 dalje in Roberto Battelli. Prehajamo na prekinjeno 1. točko dnevnega reda - obravnava Predloga rebalansa proračuna Republike Slovenije za leto 2008. Obveščam vas, da to točko dnevnega reda obstruirajo poslanske skupine LDS, Lipa in SD. Glede na to, da je bilo včeraj kar nekaj nesporazumov oziroma veliko kritik oziroma navedenih razlogov za obstrukcijo tudi vodenje oziroma prehod s sprotnega glasovanja na končno glasovanje, to je danes, naj omenim, da je Kolegij 28. maja 2008 zjutraj ob 8.30 sprejemal potek te izredne seje in v razpravi sta bili dve opciji, ali preidemo na sprotno glasovanje, kar je predlagala ena poslanskih skupin, ali pa ohranimo tradicijo siceršnjih razprav, da so najprej razprave, potem pa glasovanje v paketu. Obe opciji sta bili sprejemljivi. V razpravi pa se je pokazalo, na Kolegiju in tudi pri glasovanju, da so sprotno glasovanje podprle stranke SDS, NSi, SLS in SNS. Druge opozicijske stranke so bile proti sprotnemu glasovanju ali pa so kratko malo zavrnile predlog sprotnega glasovanja. Zato me čudi, da je bil prehod na končno glasovanje tako zelo argumentiran kot nesprejemljiv. Omenim naj še, da sem v skladu s 86. členom, ko se je pojavila nesklepčnost, tudi tako odločil, in sicer, drugi odstavek 86. člena govori: "Predsedujoči lahko določi na začetku seje ali med sejo čas, ko se opravi glasovanje o posameznih predlogih, o katerih se odloča." Mislim, da je bil ta nesporazum nepotreben in tudi razlog za obstrukcijo, po mojih videnjih, ni bil ravno tehten. Zato mi je žal za to obstrukcijo. Nadaljujemo z odločanjem o vloženem amandmaju k posebnemu delu predloga rebalansa. Dolžni smo glasovati še o [[...]]Gospod Školč, nimate besede, ker pač obstruirate. Dolžni smo še glasovati o amandmaju [[...]]
Gospod predsednik, želim proceduralno pojasnilo glede na vašo zlorabo poslovnika in vodenja seje.
Gospod Školč, prosim, imeli boste možnost na Kolegiju obrazložiti in na tiskovnih konferencah, ki so napovedane danes popoldan, svojih in drugih. Torej [[...]]
Hvala lepa, gospod predsednik [[....]] [[Izklopljen mikforon.]]
Prehajamo na odločanje o amandmaju predlagatelja gospoda Antona Kokalja k proračunskemu uporabniku Ministrstvo za kulturo v okviru podprograma Umetniški programi. Glasujemo. Navzočih je 47 poslank in poslancev, za je glasovalo 15, proti 29. [[Za je glasovalo 15.]] [[Proti 29.]] Ugotavljam, da amandma ni sprejet. Zaključili smo z odločanjem o amandmajih. Prehajamo na odločanje o posebnem delu predloga rebalansa proračuna. Glasujemo. Navzočih je 46 poslank in poslancev, za je glasovalo 44, proti nihče. [[Za je glasovalo 44.]] [[Proti nihče.]] Ugotavljam, da je posebni del predloga rebalansa proračuna sprejet. Prehajamo na obravnavo načrta razvojnih programov. Želi kdo razpravljati? [[Ne.]] Potem zaključujem razpravo in prehajamo na odločanje o načrtu razvojnih programov. Glasujemo. Navzočih je 47 poslank in poslancev, za je glasovalo 42, proti 3. [[Za je glasovalo 42.]] [[Proti 3.]] Ugotavljam, da je načrt razvojnih programov sprejet. Končali smo z odločanjem o posameznih delih predloga rebalansa proračuna. Sprašujem predstavnika Vlade, ali je predlog rebalansa državnega proračuna usklajen? [[Da.]] Ker je rebalans proračun usklajen, prehajamo na razpravo o predlogu rebalansa proračuna Republike Slovenije za leto 2008 v celoti. Želi kdo razpravljati? Gospod Drobnič.
Hvala lepa za besedo. Vesel sem, da se z rebalansom proračuna zagotavljajo sredstva predvsem za tiste osebe, ki najbolj potrebujejo izplačila, torej socialne transfere, pokojnine in ostale dajatve. V Državnem zboru smo sprejeli vrsto zakonskih aktov, ki zagotavljajo izboljšani položaj. In sedaj z rebalansom proračuna to tudi potrjujemo. Seveda bom pa tudi vesel, da bodo tudi nekateri novinarji, predvsem s POP-TV-ja, razumeli, kako je z izplačevanjem pokojnin. Če se na proračunski postavki za ZPIZ zmanjša za 30 milijonov, se zmanjša zato, ker bodo ti draginjski dodatki izplačani iz proračuna direktno, ne pa v proračunsko blagajno in iz proračunske blagajne posameznikom. In ker so bili državljani napačno obveščeni, da se zmanjšujejo pravice upokojencev, lahko trdno rečem, da to ni res. Pravice upokojencev se nič ne zmanjšujejo. V okviru te Vlade se je zagotovilo usklajevanje pokojnin s plačami in vrsta drugih ugodnosti. Skratka, to je enostavno matematika. Če se je Državni zbor na predlog Vlade oziroma na predlog poslanske skupine odločil, da se plača draginjski dodatek neposredno iz proračuna, niso te obveznosti potem do proračuna ZPIZ-a. In tako naj tudi novinarji obveščajo javnost, kajti potem se razume, da je bila javnost zavedena. Torej vesel bom, da bodo tudi novinarji v bodoče poročali točno, verjamem pa, da niso to naredili namerno, ampak iz nepazljivosti in slabega spremljanja poročil in razlag v Državnem zboru. Jaz bom pa ta rebalans proračuna podprl.
Hvala. Gospod Jelinčič, izvolite.
Hvala lepa. Rebalans je prišel na mizo zadnji trenutek, zato tudi lahko rečemo, da ni najbolje dodelan. Res, da ima določene pozitivne lastnosti, da je nekaj tendenc v pravo smer, pa vendar mislim, da se še navkljub vsemu premalo upošteva socialni status in pa socialna pozicija v Republiki Sloveniji. Mislim, da bi bilo smiselno, če bi se tukaj navkljub vsemu še malo bolj gledalo na socialno najbolj ogrožene strukture in tudi recimo na visoko šolstvo. V Sloveniji zaostajamo za Evropo po inventivnosti. Na naših visokošolskih zavodih se ne upoštevajo trenutni razvojni trendi, predvsem v naravoslovju, in to zaradi tega, ker enostavno zadeve niso urejene. Zadeve niso urejene predvsem s strani Ministrstva za visoko šolstvo, znanost in tehnologijo, povezave med šolami in industrijo še vedno ni. In tukaj sodim, da bi bilo potrebno dati malo več sredstev. Nekaj malega se je pridobilo, ampak bistveno premalo. Mogoče je tisti manjko, kjer se ni pridobilo teh sredstev, da ne znamo črpati iz evropskih sredstev. Evropska sredstva v dosti slučajih gredo mimo. Ne znamo se prijavljati na mednarodne razpise, ne znamo tam potegniti tistega denarja. Mislim, da bi bilo dobro, če bi se kaj takega naučili, kaj vem, od Portugalcev, Grkov, Italijanov, ki so vedno lepo goljufali Evropsko unijo in krasno živeli na ta račun. Vsaj en majhen segment tistega njihovega prefriganega znanja bi lahko uporabili v Sloveniji, tako da bi tukaj lahko naredili kaj več. Bojimo se v Slovenski nacionalni stranki, da bomo navkljub vsemu zopet oziroma še vedno oziroma vedno bolj plačevali v evropsko blagajno bistveno več, kot bomo iz te evropske blagajne dobili. Finančna sredstva se bodo iztekala iz Slovenije v skupen koš, od koder se bo delilo za Romunijo, Bolgarijo, Poljsko, skratka za tiste države, ki so razvijajoče se in zgodilo se bo to, če smo v bivši Jugoslaviji pravzaprav Slovenci "futrali" 20 milijonov ljudi, od tega vsaj 2 milijona eklatantnih lenuhov, bomo sedaj "futrali" v Evropi 100 milijonov lenuhov, kar je bistveno več. Mislim, da bo tudi za Slovenijo to večja obremenitev in če bomo morali vsem tistim deliti denar, ne vem, kaj bo ostalo za nas. Ta rebalans bi lahko bil boljši, lahko bi bil pa seveda tudi slabši. Ampak mi v Poslanski skupini SNS ga ne bomo podprli. Hvala lepa.
Hvala. Želi še kdo razpravljati? Gospod Sok, izvolite.
Hvala lepa za besedo. Jaz bom ta rebalans podprl. Strinjam se s predgovornikom, lahko bi bil seveda boljši, lahko pa tudi slabši. Že včeraj sem rekel, da je sestaviti nek finančni načrt pač umetnost možnega, ko so potrebe velike, možnosti pa seveda na nek način vedno omejene. Meni je zelo žal, da opozicija noče sodelovati pri tako pomembnem projektu, kot je sprejemanje državnega finančnega načrta. In pravzaprav nekih tehtnih argumentov za to obstrukcijo, ki so jo izvedli, pravzaprav nimajo. Nekih trdnih argumentov za to obstrukcijo po moji oceni nimajo, ker tudi nekih velikih pripomb na ta proračun ni bilo. Kar se tiče črpanja sredstev EU, jaz verjamem, da je še pol leta pred nami in da bodo tukaj morali tudi ministri vsak v svojem resorju pogledati kaj je potrebno še narediti, da bi se to črpanje dejansko tudi izvršilo. Predvsem bi tukaj povedal, da bi morebiti bilo treba pri Ministrstvu za okolje in prostor v zvezi s kohezijsko porabo sredstev malo tudi s strani ministra pritisniti na vse te, ki pripravljajo te projekte, da bi te zadeve stekle, ker tu se lahko zgodi, da prihaja do nekih določenih zamud. In še eno stvar bi rad omenil. Prej jo je že kolega Drobnič načel. Tudi mene zelo zelo moti način poročanja. Pa nisem ravno prepričan, da novinarji, ki nas 20 ur poslušajo, ne razumejo, o čem govorimo. Jaz verjamem, da razumejo, vendar pa gre za nek načrt dezinformiranja javnosti. Tako je, recimo, novinar POP TV poročal, da so s tem proračunom oškodovani upokojenci, ker da se je v proračunu zmanjšal delež za pokojnine za 30 milijonov evrov. Mislim, da je tako predsednik Vlade kot minister za finance povsem natančno in razločno pred slovensko javnostjo obrazložil. In da vsi mi v tej državi vemo, da imamo pač sistem, kjer se pokojnine zagotavljajo iz ZPIZ-a, tisti manjkajoči del pa se zagotavlja iz proračunskih sredstev. In povsem jasno je, če se zmanjšuje število nezaposlenih oziroma če se povečuje število zaposlenih, da s tem prihaja tudi do večjih vplačil v ZPIZ in da je zaradi tega manj obremenjen proračun. To je enostavna matematika in logika. In na podlagi tega je Vlada zmanjšala proračunska sredstva, ki bodo potrebna za pokojnine, v proračunu za 30 milijonov evrov. In sporočilo, ki je bilo dano včeraj v javnost, seveda tistim, ki nas spremljajo, je popolnoma napačno. In jaz bi gospoda novinarja Oštirja, mislim, da se tako piše, pozval, da vendar, če ne razume zadeve, naj morebiti, preden tako poroča, še enkrat vpraša, da bo razumel, o čem govorimo. Hvala lepa.
Hvala. Želi še kdo besedo? [[Ne.]] Potem prehajamo na glasovanje. Odločamo o rebalansu proračuna Republike Slovenije za leto 2008 v celoti. Glasujemo. Navzočih je 46 poslank in poslancev, za je glasovalo 41, proti 2. [[Za je glasovalo 41.]] [[Proti 2.]] Ugotavljam, da je rebalans proračuna Republike Slovenije za leto 2008 sprejet. S tem zaključujem to točko dnevnega reda. Preden preidemo na 2. točko, naj povabim vse poslanske skupine, ki pri tej točki ne obstruirajo, da se nam pridružijo. Prehajamo na prekinjeno 2. točko dnevnega reda - obravnava Predloga zakona o spremembah in dopolnitvah Zakona o izvrševanju proračuna Republike Slovenije za leti 2008 in 2009. Obveščam vas, da to točko dnevnega reda obstruira Poslanska skupina Lipa. Ker amandmaji k dopolnjenemu predlogu zakona niso bili vloženi, prehajamo na odločanje o predlogu zakona. Obveščam vas, da me Zakonodajno-pravna služba oziroma Vlada nista opozorili, da bi bil zaradi amandmajev, sprejetih na matičnem delovnem telesu, predlog zakona neusklajen. Glasujemo. Navzočih je 47 poslank in poslancev, za je glasovalo 41, proti 2. [[Za je glasovalo 41.]] [[Proti 2.]] Ugotavljam, da je zakon sprejet. S tem zaključujem to točko dnevnega reda. Prehajamo na prekinjano 3. točko dnevnega reda, to je na obravnavo Predloga zakona o spremembah in dopolnitvah Zakona o Državnem svetu. Obveščam vas, da to točko dnevnega obstruira Poslanska skupina Lipa. Prehajamo na odločanje o naslednjem predlogu sklepa: Predlog zakona o spremembah in dopolnitvah zakona o Državnem svetu ni primeren za nadaljnjo obravnavo. Obrazložitev v imenu [[...]]Želi kdo besedo v imenu poslanske skupine? [[Ne.]] V lastnem imenu? Gospod Cvikl, izvolite.
Hvala lepa. V lastnem imenu ne bom podprl predloga sklepa matičnega delovnega telesa, ker zaradi vašega načina vodenja včeraj ni bilo mogoče opraviti vsebinske razprave ne v zvezi s to točko dnevnega reda in ne v zvezi z 2. točko dnevnega reda te izredne seje. Zato kot poslanec ne morem se kar strinjati z nekim sklepom matičnega delovnega telesa, ne da bi bila dana v skladu z demokratičnimi postopki možnost, da bi v urah, ki so bile določene, na način, kot je določen v Poslovniku, bila opravljena vsebinska razprava. S tem glasovanjem proti izražam predvsem protest, predsednik, proti vašemu načinu vodenja včerajšnje seje.
Hvala. Še kdo? Gospod Školč, v lastnem imenu. Izvolite.
Hvala lepa, gospod predsednik. Tudi sam ne bom podprl tega predloga iz vsebinskih razlogov in tudi procesnih. Kot veste, smo mi predlagali, da bi opravili najprej razpravo in potem glasovanje. Gospod Tanko je predlagal nekaj drugega, čeravno za to ni prav spodobnih izkušenj v delu Državnega zbora. Ker ste vi vedno na uslugo vladajoči SDS, ste pač to dopustili, včeraj pa ste tudi sami svojo besedo požrli in danes še enkrat. Polemizirali ste z mano in drugimi, ki smo vam hoteli nekaj dopovedati, niste pa nam dali besede. To je skrajno sprevržno, gospod predsednik. Ne morete zlorabiti položaja, ki ga imate, za to, da polemizirate z ljudmi takrat, kadar vnaprej veste, da jim ne boste dali besede in takrat kadar niti to ni na dnevnem redu. Sram me je da ste naš predsednik.
Hvala. Gospod Jelinčič v lastnem imenu. Izvolite.
Hvala lepa, gospod predsednik. Tudi jaz ne bom podprl tega zakona. Zakon, ki ga je Državni svet pripravil za samega sebe, za svojo pridobitniško željo, da bi se še bolj odebelili za nedelo, ki ga počno tu v Državnem zboru, mislim, da takšnega zakona dejansko ne smemo podpreti. Jaz mislim celo, da bi bil že skrajni čas, da bi enkrat ugasnili to temno kamrico, ki se ji reče Državni svet. To slepo črevo slovenskega parlamentarizma je treba operirati in ga odstraniti. Morda ima kakšno funkcijo, vendar mislim, da te funkcije ne poznamo. Mogoče jo bomo odkrili kdaj, čez kakšnih 50 let. Mislim, da bi morali poskrbeti za spremembo Ustave, da se Državni svet ukine in bi bilo bolj pametno, da bi se manjko Državnega sveta, čeprav težko rečem, da bi to sploh bil kakšen manjko, nadomesti z večjim številom poslancev. Še enkrat. Tega zakona ne bomo podprli. Tudi jaz ne. Hvala lepa.
Hvala. Je kaj več interesa po obrazložitvi v lastnem imenu? Samo eno roko vidim, gospod Moge izvolite.
Hvala lepa. Jaz pa mislim, da je v vseh teh letih, kar smo prišli k svoji državi, drugi dom parlamenta, to je Državni svet, bil še kako potreben. V tem Državnem zboru smo od jutra do večera zasuti z delom in smo nekateri že toliko otopeli, da ne moremo dejansko detektirati problemom, ki nastajajo zunaj, med ljudmi, med strokami in med vsemi ostalimi skupinami, katerih interese zastopamo tukaj. Moram reči, da je Državni svet dobro artikuliral njihove potrebe, dobro artikuliral tudi določene rešitve, ki bi bile potrebne pri posameznem zakonu, da je dostikrat tudi uspel, sploh zadnje časa s svojim vetom in da je bil nek korektiv, da Državni zbor v kakšnih postopkih ne bi napravil, oprostite izrazu, norosti, ki bi imele posledice za Republiko Slovenijo. Zato se mi zdi govoriti o tem, da bi tak svet ukinili, ne da bi imeli kvalitetnejšo rešitev, kot nam jo zdaj zagotavlja Ustava, nedržavno dejanje. Jaz sem za to, da svet, dokler nimamo boljših rešitev, v takšni sestavi ostane, da bomo imeli vsaj državo v takšni obliki, kot jo imamo. Naša je, edina je, spoštujmo Ustavo in spoštujmo tudi pristojnosti Državnega sveta. Tudi ti so parlamentarci, ravno tako kot mi. Hvala lepa.
Hvala. Glasujemo torej o predlogu sklepa, da Predlog zakona o spremembah in dopolnitvah zakona o Državnem svetu ni primeren za nadaljnjo obravnavo. Glasujemo. Glasovanje teče. Navzočih je 54 poslank in poslancev, za je glasovalo 46, proti 8. [[Za je glasovalo 46.]] [[Proti 8.]] Ugotavljam, da je zbor sklep sprejel, zato je zakonodajni postopek o predlogu zakona končan. S tem zaključujem to točko dnevnega reda. Zaključujem 36. izredno sejo Državnega zbora. Poslanke in poslance pa naprošam, da iz dvorane odnesete vsa gradiva zaradi priprave dvorane za aktivnosti v zvezi s predsedovanjem Evropske unije. Hvala za razumevanje in lep vikend.